ΚΑΝΟΝΙΣΜΟΣ (ΕΚ) αριθ. 285/97 ΤΟΥ ΣΥΜΒΟΥΛΙΟΥ της 17ης Φεβρουαρίου 1997 για τροποποίηση του κανονισμού (ΕΟΚ) αριθ. 738/92 για την επιβολή οριστικού δασμού αντιντάμπινγκ στις εισαγωγές νημάτων από βαμβάκι, καταγωγής Βραζιλίας και Τουρκίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1),

την πρόταση της Επιτροπής, μετά από διαβούλευση στα πλαίσια της συμβουλευτικής επιτροπής,

Εκτιμώντας:

Α. Προηγούμενη διαδικασία

(1) Το Συμβούλιο, με τον κανονισμό (ΕΟΚ) αριθ. 738/92 (2), επέβαλε οριστικό δασμό αντιντάμπινγκ στις εισαγωγές νημάτων από βαμβάκι των κωδικών ΣΟ 5205 11 00 έως 5205 45 90 και 5206 11 00 έως 5206 45 90 καταγωγής, μεταξύ άλλων, Τουρκίας. Διενεργήθηκε δειγματοληπτικός έλεγχος των τούρκων εξαγωγέων και επιβλήθηκαν ατομικοί δασμοί που κυμαίνονταν από 4,9 % έως 12,1 % στις εταιρείες που υποβλήθηκαν στο δειγματοληπτικό έλεγχο, ενώ σε άλλες συνεργασθείσες εταιρείες, που δεν συμπεριλαμβάνονταν στο δείγμα, επιβλήθηκε μέσος σταθμισμένος δασμός ύψους 9 %. Δασμός 12,1 % επιβλήθηκε στις εταιρείες που είτε δεν αναγγέλθηκαν είτε δεν συνεργάστηκαν κατά την έρευνα.

Β. Τροποποίηση

(2) Κατ' εφαρμογή του άρθρου 11 παράγραφος 4 του κανονισμού (ΕΚ) αριθ. 384/96, δεν κατέστη δυνατή στην παρούσα διαδικασία η επανεξέταση νέου εξαγωγέα προκειμένου να καθοριστούν τα ατομικά περιθώρια ντάμπινγκ, επειδή ο δειγματοληπτικός έλεγχος διενεργήθηκε κατά την αρχική έρευνα. Ωστόσο, για να εξασφαλιστεί ίση μεταχείριση μεταξύ όλων των νέων εξαγωγέων και των συνεργασθεισών εταιρειών που δεν περιλαμβάνονταν στο δείγμα κατά την αρχική έρευνα, είναι σκόπιμο να προβλεφθεί η επιβολή του μέσου σταθμισμένου δασμού που επιβλήθηκε στις εν λόγω συνεργασθείσες εταιρείες σε κάθε νέο εξαγωγέα που θα μπορούσε να τύχει επανεξέτασης σύμφωνα με το άρθρο 11 παράγραφος 4,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΟΚ) αριθ. 738/92 προστίθεται η ακόλουθη παράγραφος:

«6. Όταν κάποιο μέρος προσκομίζει επαρκείς αποδείξεις στην Επιτροπή ότι δεν εξήγαγε τα εμπορεύματα που περιγράφονται στο άρθρο 1 παράγραφος 1 κατά την περίοδο έρευνας, ότι δεν συνδέεται με κανέναν από τους εξαγωγείς ή παραγωγούς οι οποίοι υπόκεινται στα μέτρα αντιντάμπινγκ που επιβάλλονται με τον παρόντα κανονισμό και ότι εξήγαγε τα σχετικά εμπορεύματα μετά την περίοδο έρευνας, ή ότι ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Κοινότητα, τότε το Συμβούλιο μπορεί, με απλή πλειοψηφία, με βάση πρόταση της Επιτροπής μετά από διαβούλευση στα πλαίσια της συμβουλευτικής επιτροπής, να τροποποιήσει το άρθρο 1 παράγραφος 2, προσθέτοντας το εν λόγω μέρος.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Φεβρουαρίου 1997.

Για το Συμβούλιο

Ο Πρόεδρος

G. ZALM

(1) ΕΕ αριθ. L 56 της 6. 3. 1996, σ. 1.

(2) ΕΕ αριθ. L 82 της 27. 3. 1992, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 1828/94 (ΕΕ αριθ. L 191 της 27. 7. 1994, σ. 3).